Moskva bude aj naďalej informovať Spojené štáty o svojich raketových testoch, hoci minulý mesiac pozastavila účasť na poslednej zvyšnej dohode o kontrole jadrových zbraní. Podľa agentúry AP to dnes uviedol námestník ruského ministra zahraničia Sergej Rjabkov.
Vyhlásenie je v rozpore s tým, ktoré Rjabkov urobil v stredu. Vtedy uviedol, že Moskva ukončuje všetku výmenu informácií o svojich jadrových zbraniach s Washingtonom, ktorá vyplýva zo zmluvy Nový ŠTART z roku 2011.
Dnes však Rjabkov oznámil, že Rusko plánuje dodržať svoj sľub z minulého mesiaca a bude USA o svojich raketových testoch naďalej informovať.
Ruský prezident Vladimir Putin na konci februára podpísal zákon o pozastavení účasti Ruska na zmluve Nový ŠTART, ktorá obmedzuje počet jadrových zbraní a stanovuje pravidlá pre vzájomnú kontrolu. Krok zdôvodnil tým, že Rusko nemôže dovoliť Spojeným štátom inšpekcie na svojich jadrových zariadeniach v čase, keď Washington a jeho spojenci v NATO otvorene deklarujú ako svoj cieľ ruskú porážku na Ukrajine. Moskva vtedy zdôraznila, že od zmluvy neodstupuje úplne a bude sa aj naďalej riadiť zmluvou stanoveným obmedzením počtu jadrových zbraní.
Americký denník The Wall Street Journal v utorok s odvolaním sa na vysokopostaveného predstaviteľa Bieleho domu napísal, že Spojené štáty kvôli pozastaveniu dohody nebudú s Ruskom naďalej zdieľať údaje o svojich strategických jadrových zbraniach. Dôvodom je ruské pozastavenie účasti na dohode Nový ŠTART.